SKRIFTLIG FORESPØRGSEL E-2021/00

af Gerhard Hager (NI) til Kommissionen

(21. juni 2000)

Om: Fremskridt med hensyn til corpus juris

På grundlag af forslaget til Rådets direktiv om bekæmpelse af bedragerier og forfalskninger i forbindelse med kontantløse betalingsmidler kunne det konstateres, at Kommissinen anvender en ny teknik for tilnærmelse af medlemsstaternes retssystemer. Der tilstræbes ikke længere en fælles ordlyd af bestemmelserne vedrørende strafbare handlinger i alle medlemsstaterne, men kun et nøje beskrevet resultat, som man bør nå frem til i alle medlemsstaterne. Målsætningen med et europæisk strafferetskatalog forfølges således åbenbart ikke længere.

I denne forbindelse bedes Rådet besvare følgende spørgsmål:

1. Hvor langt er arbejdet med corpus juris nået?

2. Hvilke udgifter er der forbundet med dette arbejde?

3. Anser Kommissionen en fortsættelse af dette arbejde for hensigtmæssig i betragtning af omstillingen til ovennævnte nye fremgangsmåde?

Svar afgivet på Kommissionens vegne af Michaele Schreyer

(8. september 2000)

Kommissionen vil gerne først påpege, at forslaget til en rammeafgørelse om bekæmpelse af svig og forfalskning i forbindelse med andre betalingsmidler end kontanter(1) ikke er forbundet med corpus juris. Forslaget har til hensigt at sikre, at svig og forfalskning, der vedrører andre betalingsmidler end kontanter, anerkendes som kriminelle handlinger i alle medlemsstater og straffes med effektive og afskrækkende

sanktioner, der står i et rimeligt forhold til overtrædelsen. Ifølge artikel 34, stk. 2, litra b), i traktaten om Den Europæiske Union (tidligere artikel K.6) kan Rådet vedtage rammeafgørelser om indbyrdes tilnærmelse af medlemsstaternes love og administrative bestemmelser, som er bindende for medlemsstaterne med hensyn til det tilsigtede mål, men overlader det til de nationale myndigheder at bestemme form og midler for gennemførelsen og ikke indebærer umiddelbar anvendelighed. Inden for tredje søjle kan der derfor kun nås frem til en fælles ordlyd i meget usædvanlige tilfælde.

Arbejdet med corpus juris(2) vedrører den straffebeskyttelse af fællesskabernes finansielle interesser. Det er udført af universitetet i Utrecht og er blevet støttet af Kommissionen med 493 000 (eksperter, organisation, oversættelse, offentliggørelse). En del af opfølgningsundersøgelsen af corups juris, der vil være på ca. 2000 sider, er allerede nu offentliggjort(3). Kommissionen finder, at dette arbejde fortsat vil være berettiget, bl.a. inden for rammerne af regeringskonferencen. Det skal belyse spørgsmålet om den europæiske anklagemyndighed for Kommissionen. I denne forbindelse henvises det ærede medlem til Kommissionens svar på skriftlig forespørgsel E-2596/1999 fra hr. Hannan(4) samt til Kommissionens meddelelse af 28. juni 2000(5). Kommissionen forbereder et supplement til sin udtalelse vedrørende regeringskonferencen om beskyttelse af fællesskabernes finansielle interesser og bekæmpelse af svig med henblik på en global strategisk fremgangsmåde(6), der vil vedrøre den strafferetlige beskyttelse af fællesskabernes finansielle interesser og den europæiske anklagemyndighed.

(1) KOM(1999) 438 endelig udg.

(2) Corpus juris findes på Internettet: http://www.law.uu.nl/wiarda/corpus/index1.htm.

(3) La mise en oeuvre du Corpus juris dans les Etats membres, M. Delmas-Marty/J.A.E Vervaele, Intersentia, Utrecht, 2000.

(4) EFT C 280 E af 3.10.2000, s. 79.

(5) KOM(2000) 358 endelig udg.

(6) KOM(2000) 34 endelig udg.